Артюр Рембо
О, вие, паднали…

Превод от френски: Кирил Кадийски, —

chitanka.info

Французи от седемдесета година,

бонапартисти, републиканци,

спомнете си за своите деди от 92-ра…

Пол дьо Касаняк

О, вие, паднали в деветдесет и втора,

и трета! Свободата по бледите чела

целува ви с любов, че сринахте затвора

и счупихте хомота на хорските тегла.

Велик във вихъра, един се би за трима,

под дрипите, в сърцата кръвта не спря да ври!

Но срещна ви Смъртта — най-вярната Любима —

и с вас браздите стари реши да натори.

Да, вашта кръв Позора величествен изми!

В Италия лежите, лежите край Валми —

Исусовци безчет с посърнали клепачи;

с Републиката спете в един и същи мрак,

дордето племето ни пак хомота влачи…

За вас ще ни напомни все някой Касаняк!

Маза, 3 септември 1870

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.